Hanna Katrín Friðriksson , þingmaður Viðreisnar , hefur óskað eftir því að umhverfis - og samgöngunefnd Alþingis taki mál sem varða MAX-flugvélar flugvélaframleiðandans Boeing til umfjöllunar . Hún vill fá forsvarsmenn Samgöngustofu , Isavia og Icelandair á fund nefndarinnar . Þetta kemur fram í stöðufærslu Hönnu á Facebook-síðu hennar þar sem hún vísar til þess að fjölmiðlar víða um heim hafi opinberað samskipti milli háttsettra starfsmanna Boeing þar sem virðist koma í ljós að þeir hafi ekki komið hreint fram í samskiptum við flugmálayfirvöld og einstaka flugfélög . Fréttir af óheiðarlegum samskiptum yfirmanna Boeing „ Það sem hefur verið að gerast síðustu daga og vikur er að fjölmiðlar víða um heim hafa verið að fjalla um upplýsingar sem hafa verið að birtast , t.d. innanhússamskipti starfsmanna Boeing , þar sem háttsettir starfsmenn hafa verið að tala niður bæði vélarnar og þá vinnu sem hefur átt sér stað frá því að þær voru kyrrsettar í mars á síðasta ári , “ segir Hanna í samtali við mbl.is . Þá bætir hún við að sagðar hafi verið fréttir af því að mörg flugfélög ætli að setja auknar kröfur áður en MAX-vélarnar verða teknar í notkun . Veltir því fyrir sér hvaða upplýsingar flugfélög nýti sér „ Það sem vakir fyrir mér með því að biðja um þennan fund er að fá upplýsingar um það hvað Samgöngustofa og Isavia eru að skoða í þessu sambandi . Það er sagt beinlínis berum orðum [ í erlendum fjölmiðlum ] að yfirmenn Boeing hafi ekki verið alveg heiðarlegir í samskiptum m.a. við flugfélög . Ef það er þannig þá veltir maður því fyrir sér hvaða upplýsingar , flugfélög sem eiga þessar vélar , eru að nýta sér . “ Hanna Katrín segist vona að beiðni hennar um fundinn verði samþykkt og á ekki von á öðru . Hún býst hún við því að það komist á hreint í fyrramálið þegar þingmenn koma úr helgarfríi .